Forslag til Årsmøte 2004

Fra Knut Møgedal, Kværner Oslo

Innføring av nytt tidtagningssystem

Forslag:

Det nedsettes en gruppe som starter en utredning om eventuelt å gå over til DnV sitt tidtagningssystem fra og med sesongen 2005.

Etter min vurdering vil vi med dette oppnå følgende fordeler:

- Raskere resultatservice. Resultatene fra DnV’s egne løp foreligger på internett få minutter etter at siste løper er i mål.
- Mindre etterarbeid for arrangørene. Papirlistene brukes eventuelt kun som midlertidig informasjon til deltagerne, eller de kan sløyfes helt. Arbeidet med å oppdatere startlistene basert på papirlistene faller bort.
- Alle deltagere logges direkte inn i datasystemet når de kjøper kart. Startlistene oppdateres dermed fortløpende. Det er følgelig heller ikke nødvendig med en person som nullstiller brikkene og logger spesielt de som går til start slik det delvis er gjort denne sesongen. Min erfaring fra vårt eget arrangement var at dette fungerte bare delvis. Det var tydelig at noen hadde kommet seg forbi uten å ha blitt registrert.
- Bedre kontroll med hvem som er ute i løypene.
- Ikke noe etterarbeid med resultatlistene. Disse blir automatisk oppdatert etter hvert som løperne har kommet i mål.

Mulige motargumenter:

- Systemet trenger en bærbar PC. En bærbar PC har ikke innebygd nok batterikapasitet til å dekke en hel kveld. Dette har DnV løst ved å koble til et ekstern større batteri.
- Eventuelle rettelser og nye løpere som ikke ligger inne i systemet må logges direkte inn når de kjøper kart, med fare for kødannelse. Dette har vist seg å være et lite problem. Systemet ble brukt ved løpet P24/NK6 uten vesentlig kødannelse. DnV hadde også over 150 løpere på et av sine sommerløp. Heller ikke her var det kødannelser av betydning ved start.
- Vanskelig å ta i bruk for nye brukere som ikke har erfaring med data. Jeg vil tro at i de fleste bedrifter finnes det i dag personer som har drevet noe med data. Systemet er Windows basert og er lettere å sette seg inn i enn dagens system. Jeg tror at et eventuelt kurs lignende det som ble arrangert for noen år siden for dagens system, vil ha en langt større effekt p.g.a. lavere læreterskel. Ved første gangs bruk bør det antageligvis også være en erfaren bruker tilstede, i hvert fall i begynnelsen av løpet. Forøvrig vil jeg tro at en god bruksanvisning vil være tilstrekkelig. Dette må eventuelt vurderes ved eventuell overgang til systemet.
- Løypene med koder må legges inn i systemet på forhånd. Dette blir en ekstrajobb, men relativt liten i forhold til dagens etterarbeid.

Jeg forutsetter at det gamle systemet brukes som backup, men uten bruk av rettelser på papirlister som i dag.

---------------------------------------

Kommentar fra Hallvard Bjørgum:

Det nye systemet har tilsvarende funksjonalitet som det gamle systemet med å lese av data fra MTR i ettertid, og kan derfor også være backup. Det nye system, brukt på den gamle måten, vil nok oppleves enklere og ha forbedringer sett mot nåværende system. Man er ikke avhengig av noen som kan bruke dagens system.

Eksempel til backup prosedyre i tilfelle total svikt av PC under pågående løp:

(Dette har ikke skjedd i de to årene DNV har brukt systemet).

Løypedata og strekktider blir lagret i MTR.

MTR kan avleses i ettertid, (ved bruk av en eller annen tilgjengelig PC), og resultater kan genereres ut fra brikkeliste. Resultatfilene blir samme i begge tilfeller.

Det som man mister på denne måten er navn på nye løpere og opptelling hvem som er ute i skogen. Derfor, fra det tidspunkt PC svikter, bør man vurdere håndskrevet liste over alle brikkenr som kjøper kart og de som ikke har løpt før i OBIK, bør i tillegg skrive opp sitt navn.

-----------------------